APROBAT:

Primarul s. Obileni

_________________________ A. Dimitriu

Regulament

de activitate a Casei de Cultură din satul Obileni, raionul Hînceşti
    Regulamentul de activitate a Casei de Cultură este elaborat în conformitate cu prevederile Legii privind administraţia publică locală, Legii culturii şi Regulamentului Ministerului Culturii şi Turismului (p.5, al. 15).

I. Dispoziţii generale

    1. Noţiuni de bază.

    În sensul prezentului Regulament, se definesc următoarele noţiuni:

    Casă de Cultură - instituţie publică de cultură, activitatea căreia are drept scop  satisfacerea necesităţilor culturale şi spirituale ale comunităţii;

    fondator - administraţia publică locală care decide asupra constituirii sau lichidării Casei de Cultură.

    2. Sfera de reglementare.

    Casa de Cultură, este instituţia publică care are drept scop prioritar organizarea vieţii culturale a unei localităţi protejarea şi valorificarea patrimoniului cultural mobil şi imobil, depistarea şi promovarea tinerelor talente, prestarea serviciilor culturale.

Casa de Cultură se subordoneză direcţiei/secţiei cultură în domeniile politici culturale şi metodologie şi fondatorului - în domeniile organizarea activităţii, întreţinerea  şi asigurarea financiară a instituţiei.

    3. În activitatea sa Casa de Cultură se conduce de  prezentul Regulament , precum şi de  actele legislative şi normative în vigoare.

II. Obiectivele  de activitate ale Casei de Cultură

    Obiectivele prioritare de activitate ale Casei de Cultură sînt:

    4.  Colaborarea cu autorităţile locale întru elaborarea şi realizarea Programului de activitate al instituţiei:

    a) determinarea necesităţilor culturale ale populaţiei şi cultivarea lor;

    b) monitorizarea vieţii culturale a comunităţii;

    5. Accesul comunităţii la valorile de cultură general-umane:

    a) activitatea de impresariat artistic;

    b) promovarea producţiei cinematografice;

    c) activitatea expoziţională;

    d) facilitarea accesului populaţiei la informaţia privind bazele de date multimedia  (filmice, teatrale, muzicale, galerii de artă etc).

    6. Conservarea şi valorificarea patrimoniului cultural local:

    a) elaborarea şi completarea bazei de date istorico-etnografice a localităţii;

    b) valorificarea creaţiei populare tradiţionale din localitate;

    c) culegerea şi promovarea patrimoniului muzical şi coregrafic local;

    d) studierea şi expunerea mostrelor de artă decorativ-aplicată caracteristică localităţii;

    e) crearea bazei de date privind monumentele de arhitectură şi natură din teritoriu;

    f) descrierea datinilor, tradiţiilor, obiceiurilor şi reprezentaţiilor teatrale tradiţionale din localitate.

    7. Formarea culturală a populaţiei:

    a) organizarea formaţiilor de creaţie artistică şi tehnică;

    b) organizarea cluburilor pe interese;

    c) organizarea studiourilor artistice;

    d) organizarea cursurilor, seminarelor, stagiilor, atelierelor şi taberelor de creaţie, altor activităţi de formare.

    8. Organizarea activităţii artistice  din localitate:

    a) concursurilor de creaţie (literare, muzicale, coregrafice, de artă plastică, decorativ-aplicată, teatrală etc);

    b) formaţiilor profesioniste şi de amatori;

    c) concertelor şi spectacolelor formaţiilor artistice din localitate;

    d) festivalurilor de creaţie  populară;

    e) sărbătorilor publice.

    9. Producerea valorilor cultural-artistice:

    a) promovarea şi dezvoltarea meşteşugurilor artistice populare;

    b) asigurarea condiţiilor pentru crearea obiectelor de artă;

    c) producerea spectacolelor şi programelor de concert pentru prezentare în faţa publicului;

    d) prestarea serviciilor culturale  în beneficiul tuturor cetăţenilor din localitate;

    e) producerea programelor de agrement şi odihnă.

    10. Reprezentarea comunităţii locale la acţiunile cultural-artistice din raion, în republică şi peste hotare.

III. Constituirea, conducerea  şi organizarea
activităţii Casei de Cultură

    11. Casa de Cultură  se constituie şi se lichidează prin dispoziţia primarului, după coordonare în scris cu Ministerul Culturii şi Turismului. Textul dispoziţiei de constituire va conţine:

    - decizia de constituire a Casei de Cultură, cu indicarea localului unde îşi va desfăşura activitatea;

    - aprobarea Regulamentului de activitate a Casei de Cultură;

    - aprobarea organigramei şi a statelor de funcţii ale Casei de Cultură, reieşind din necesităţile culturale ale comunităţii, statele-tip ale Casei de Cultură stipulate în anexa nr. 1 la prezentul Regulament, condiţiile necesare pentru asigurarea activităţii instituţiei şi prevederile legislaţiei în vigoare;

    - aprobarea bugetului Casei de Cultură;

    - alte prevederi necesare bunei organizări a activităţii instituţiei, în corespundere cu legislaţia în vigoare.

    În Regulamentul de activitate a Casei de Cultură fondatorul va prevedea normele şi condiţiile de lichidare a instituţiei.

    12. Casa de Cultură îşi organizează activitatea în baza Regulamentului propriu,  conform programelor anuale şi trimestriale de activitate, semnate de director.

    Programele anuale sînt coordonate cu secţia/direcţia cultură şi aprobate de primar. Programele trimestriale sînt aprobate de primar.

    13. Realizarea programelor de activitate este reflectată în Registrul de evidenţă a activităţii Casei de Cultură (anexa nr. 2 la prezentul Regulament), care se completează lunar de către director. Registrul se prezintă spre informare şi control secţiei/direcţiei cultură, concomitent cu prezentarea rapoartelor anuale, altor instanţe ierarhic superioare, la solicitare.

    În baza Registrului de evidenţă a activităţii Casei de Cultură, anual, în condiţiile legislaţiei în vigoare, se stabilesc categoriile caselor de cultură şi, la necesitate, se precizează unităţile statelor de personal.  

    14. Casa de Cultură este condusă de director, angajat în funcţie de către primar după coordonare în scris cu direcţia/secţia cultură din raza unităţii administrativ-teritoriale, unde îşi desfăşoară activitatea Casa de Cultură.

    15. Atribuţiile de bază ale directorului Casei de Cultură.

    Directorul Casei de Cultură are următoarele atribuţii:

    - asigură conducerea activităţii instituţiei;

    - gestionează patrimoniul Casei de Cultură;

    - elaborează programe de activitate şi asigură realizarea acestora;

    - creează condiţii pentru activitatea formaţiilor artistice de amatori, a cercurilor de creaţie, a atelierelor meşteşugăreşti  şi a meşterilor populari din cadrul instituţiei;

    - reprezintă Casa de Cultură în raport cu persoanele fizice şi juridice;

    - coordonează cu primarul şi secţia/direcţia cultură angajarea  personalului instituţiei (angajează personalul în cazul cînd Casa de Cultură este persoană juridică);

    - înaintează propuneri privind premierea sau acordarea sancţiunilor disciplinare angajaţilor Casei de Cultură;

    - prezintă organelor ierarhic superioare dări de seamă textuale şi statistice, informaţii referitor la situaţia din domeniu.

    16. Pe lîngă Casa de Cultură activează un Consiliu de administraţie, cu funcţii consultative, alcătuit din 7-9 membri, a cărui activitate se desfăşoară pe baze obşteşti.

    Din componenţa Consiliului de administraţie fac parte directorul Casei de Cultură, reprezentanţi ai consiliului local, sindicatelor, organizaţiilor neguvernamentale, mijloacelor mass-media, personalităţi ale sferei social-culturale din comunitate. Preşedintele Consiliului este directorul Casei de Cultură.

Consiliul de administraţie se întruneşte, de regulă, trimestrial. Consiliul se poate întruni în şedinţă extraordinară, după necesitate, la propunerea directorului Casei de Cultură sau a majorităţii Consiliului.

    17. Atribuţiile Consiliului de administraţie.

    Consiliul de administraţie are următoarele atribuţii de bază:

    - determină necesităţile culturale ale comunităţii şi înaintează propuneri privind satisfacerea acestora;

    - examinează diferite aspecte ale vieţii social-culturale ale comunităţii, abordează probleme din domeniu şi propune soluţii de rezolvare;

    - stabileşte direcţiile prioritare de activitate ale Casei de Cultură;

    - examinează şi propune spre aprobare proiectul programului anual de activitate al Casei de Cultură;

    - efectuează controlul realizărilor programelor anuale şi trimestriale de activitate;

    - determină forme şi metode diverse de activitate, înaintează propuneri în vederea îmbunătăţirii calităţii acţiunilor cultural-artistice.

IV. Baza tehnico-materială şi asigurarea financiară a Casei de Cultură

    18. Casa de Cultură din satul Obileni dispune de sediu construit special renovat în anul 2011, cu spaţii adecvate activităţii de profil şi dotare  corespunzătoare necesităţilor culturale:  aparataj de sonorizare, instalaţii de lumini, mobilier şi echipament special etc.

    În sediul Casei de Cultură pot fi amplasate, în condiţiile legislaţiei, şi alte instituţii, organizaţii, întreprinderi de menire social-culturală, fără ca  acestea să afecteze activitatea de bază a Casei de Cultură.

    19. Acoperirea cheltuielilor pentru întreţinerea Casei de Cultură  se efectuează din sursele bugetare destinate acestor scopuri ale primăriei, din mijloace speciale (venituri de pe urma serviciilor prestate, transferuri benevole de la întreprinderi, organizaţii sau persoane particulare, din sponsorizări).

    Veniturile acumulate în rezultatul prestării serviciilor cu plată se acumulează pe contul special al  instituţiei, deschis în modul stabilit.

    Nomenclatorul lucrărilor şi serviciilor contra plată, efectuate şi prestate de Casa de Cultură, mărimea taxelor la servicii, precum şi modul şi direcţiile de utilizare a mijloacelor speciale se aprobă în conformitate cu legislaţia în vigoare.

    20. Evidenţa contabilă a mijloacelor financiare se efectuează de către contabilitatea primăriei.

V. Dispoziţii finale
    21. Casa de Cultură, indiferent de apartenenţa departamentală, prezintă rapoarte anuale textuale şi statistice primăriei şi direcţiei/secţiei cultură din raza unităţii administrativ-teritoriale, unde îşi desfăşoară activitatea. Direcţia/secţia cultură, primăria, după caz, concomitent cu darea de seamă anuală, prezintă Ministerului Finanţelor bilanţul general de activitate (indicii de performanţă) a caselor de cultură din subordine.

    22. Anexele nr. 1 şi nr. 2 fac parte integrantă din prezentul Regulament. 
